											PRIJEDLOG 
Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26, dalje u tekstu: Zakon) te članka 30. Statuta Općine Nova Kapela (Službeni vjesnik Brodsko-posavske županije 04/14 i „Službene novine Općine Nova Kapela“ br. 28/18, 32/18, 2/20, 4/21),  Općinsko vijeće Općine Nova Kapela na          .sjednici održanoj dana           2026.godine, donosi

PRAVILNIK 
o provedbi postupaka jednostavne nabave

I. OPĆE ODREDBE
Članak 1. 
Ovim Pravilnikom propisuju se pravila, uvjeti i postupci pripreme, provedbe i ugovaranja nabave robe i usluga te provedbe projektnih natječaja procijenjene vrijednosti manje od 50.000,00 eura, odnosno nabave radova procijenjene vrijednosti manje od 100.000,00 eura (dalje u tekstu: postupak jednostavne nabave), a za koje sukladno odredbama Zakona o javnoj nabavi (dalje u tekstu: Zakon) ne postoji obveza provedbe postupaka javne nabave.
 Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 

Članak 2.
Postupci jednostavne nabave u smislu ovog Pravilnika, prema vrijednosnim pragovima, dijele se na:
1. Postupke jednostavne nabave procijenjene vrijednosti manje ili jednake od 15.000,00 eura
2. Postupke jednostavne nabave procijenjene vrijednosti veće od 15.000,00 eura, a manje ili jednake od 25.000,00 eura za nabavu robe i usluga te provedbu projektnih natječaja, odnosno manje ili jednake od 45.000,00 eura za nabavu radova
3. Postupke jednostavne nabave procijenjene vrijednosti veće od 25.000,00 eura, a manje od 50.000,00 eura za nabavu robe i usluga te provedbu projektnih natječaja, odnosno veće od 45.000,00 eura, a manje od 100.000,00 eura za nabavu radova.
 Procijenjena vrijednost nabave je vrijednost nabave bez poreza na dodanu vrijednost (PDV-a).


II. PRAVILA POSTUPANJA
Članak 3.
Prilikom provedbe postupaka jednostavne nabave propisanih ovim Pravilnikom, u odnosu na sve gospodarske subjekte, poštovat će se načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj.
 Odredbe ovog Pravilnika dužne su se primjenjivati na način koji omogućava učinkovitu nabavu te ekonomično i svrhovito trošenje proračunskih sredstava.







Članak 4.
U provedbi postupaka jednostavne nabave Naručitelj može primjenjivati i druge važeće zakone, podzakonske propise te akte Naručitelja, ovisno o pojedinom predmetu nabave.


Članak 5.
Komunikacija i svaka druga razmjena informacija u provedbi postupaka jednostavne nabave obavlja se primjenom elektroničkih sredstava komunikacije.
Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.

Članak 6.
 Naručitelj će poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
 Na sprječavanje, prepoznavanje i uklanjanje sukoba interesa primjenjuju se odredbe članaka 75. – 83. Zakona.

Članak 7.
 Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
Opis predmeta nabave ne smije pogodovati određenom gospodarskom subjektu.
Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
 Predmet nabave i procijenjena vrijednost nabave određuju se planom nabave.  


III. POSTUPAK JEDNOSTAVNE NABAVE PROCIJENJENE VRIJEDNOSTI MANJE ILI JEDNAKE OD 15.000,00 EURA

Članak 8.
 Postupke jednostavne nabave procijenjene vrijednosti nabave manje ili jednake od 15.000,00 eura pripremaju i provodi se prikupljanjem jedne ili više ponuda. 
Odabranom ponuditelju izdaje se narudžbenica ili se s njim sklapa ugovor o nabavi.  
Iznimno od stavka 1. ovog članka, nije potrebno prikupljati ponudu niti izdavati narudžbenicu ukoliko se nabava vrši plaćanjem gotovinom ili karticom.



IV. POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
Članak 9.
 Postupke jednostavne nabave koji se provode putem modula jednostavne nabave priprema i provodi stručno povjerenstvo za jednostavnu nabavu od najmanje tri člana. Članovi stručnog povjerenstva ne moraju biti zaposlenici Naručitelja. Članove stručnog povjerenstva za jednostavnu nabavu odlukom imenuje općinski načelnik. 
 Postupci jednostavne nabave procijenjene vrijednosti veće od 15.000,00 eura, a manje ili jednake od 25.000,00 eura za nabavu robe i usluga te provedbu projektnih natječaja, odnosno manje ili jednake od 45.000,00 eura za nabavu radova, provode se putem modula jednostavne nabave, slanjem poziva za dostavu ponuda prema jednom ili više gospodarskih subjekata. 
Postupci jednostavne nabave procijenjene vrijednosti veće od 25.000,00 eura, a manje od 50.000,00 eura za nabavu robe i usluga te provedbu projektnih natječaja, odnosno veće od 45.000,00 eura, a manje od 100.000,00 eura za nabavu radova, provode se putem javne objave u modulu jednostavne nabave. 
Iznimno, Naručitelj nije obvezan provesti postupak jednostavne nabave sukladno stavku 3. ovog članka, već ga provodi sukladno stavku 2. ovog članka: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
Razlozi za primjenu iznimke iz stavka 4. ovog članka navode se i obrazlažu u modulu jednostavne nabave.

 V.  IZUZEĆA OD PRIMJENE PRAVILNIKA 


Članak 10.
  Odredbe ovoga Pravilnika ne primjenjuju se na nabave koje su izuzete od primjene Zakona sukladno odredbama članaka 30. do 57. Zakona. 
Odredbe ovoga Pravilnika o provedbi postupaka ne primjenjuju se na: 
– plaćanja koja se izvršavaju na temelju već sklopljenih ugovora, sporazuma ili zakonskih obveza Naručitelja, osobito zakupnine, komunalne usluge, obvezne članarine, naknade i druga slična plaćanja koja proizlaze iz već preuzetih ugovornih ili zakonskih obveza; 
– plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima; 
– troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima;
 – pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera;
 – nabavu robe, usluga ili radova od povezanih osoba nad kojima Naručitelj ostvaruje kontrolu u skladu s odredbama Zakona.
 








Članak 11.
Način dostave ponude određuje se u pozivu za dostavu ponuda.  
 Poziv za dostavu ponuda obvezno sadrži: podatke o Naručitelju (naziv, sjedište, OIB, osoba ili služba zadužena za kontakt), predmet nabave, evidencijski broj nabave, vrstu postupka, procijenjenu vrijednost nabave, tehničke specifikacije predmeta nabave (troškovnik), rok za dostavu ponude, minimalni rok valjanosti ponude, mjesto i rok izvršenja predmeta nabave i kriterij za odabir (najniža cijena ili ekonomski najpovoljnija ponuda).
Poziv za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, vrsta i visina jamstva i ostale odredbe (obilazak lokacije, posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo).
Tijekom roka za dostavu ponuda Naručitelj može izmijeniti i/ili dopuniti poziv za dostavu ponuda. U slučaju značajne izmjene poziv za dostavu ponuda Naručitelj će rok za dostavu ponuda produžiti za pet dana. 
U opravdanim slučajevima (iznimna žurnost i dr.) može se odrediti i kraći rok za dostavu ponuda.
Gospodarski subjekti mogu tijekom roka za dostavu ponuda zahtijevati dodatne informacije, objašnjenja ili izmjene u vezi s pozivom za dostavu ponuda, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva za dostavu ponuda primjereno produžiti rok za dostavu ponuda. 
 Odgovori, dodatne informacije, objašnjenja, dopune ili izmjene poziva za dostavu ponuda stavljaju se na raspolaganje gospodarskim subjektima na isti način kao i osnovni poziv za dostavu ponuda.   




Članak 12.
Rok za dostavu ponuda iznosi u pravilu najmanje 5 dana od dana slanja odnosno objave poziva za dostavu ponuda.
 U opravdanim slučajevima (iznimna žurnost i dr.) može se odrediti i kraći rok za dostavu ponuda ako je kraći rok objektivno dovoljan za dostavu ponuda.


Članak 13.
 Ponude se dostavljaju Naručitelju putem modula jednostavne nabave u roku i s načinom određenim u pozivu za dostavu ponuda. 
 Otvaranje ponuda nije javno. Sustav EOJN RH automatski otvara ponude po isteku roka za njihovu dostavu i pritom generira zapisnik o otvaranju ponuda. U slučajevima provođenja postupaka jednostavne nabave s javnom objavom poziva otvaranje ponuda može biti javno.
U slučajevima kada Naručitelj zahtijeva dostavu dijelova ponude fizičkim putem (npr. jamstvo), Naručitelj evidentira pristigle fizičke dijelove u zapisniku generiranom u sustavu EOJN RH. 
 Dijelovi ponude koji se dostavljaju fizičkim putem dostavljaju se na adresu Naručitelja u zadanom roku za dostavu ponuda te se u suprotnom ne uzimaju u razmatranje nego se neotvoreni vraćaju ponuditeljima. Ponude otvaraju najmanje dva člana stručnog povjerenstva za jednostavnu nabavu.
 Nakon što je sustav EOJN RH izvršio otvaranje ponuda nije moguće naknadno podnositi ponude niti produžiti rok za dostavu ponuda. Ponude zaprimljene nakon roka za dostavu ponuda neće se razmatrati.

Članak 14.
Ponude zaprimljene u roku za dostavu ponuda pregledavaju se i ocjenjuju u sustavu EOJN-a, na temelju uvjeta i zahtjeva navedenih u pozivu za dostavu ponuda.
O pregledu i ocjeni ponuda sastavlja se zapisnik.
Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku, a takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave. Ponudbeni list, troškovnik, jamstvo i ESPD ne smatraju se određenim dokumentima koji nedostaju te Naručitelj ne smije zatražiti od ponuditelja da ih dostavi tijekom pregleda i ocjene ponuda. Ukoliko ponuditelj u ostavljenom roku ne pojasni /upotpuni ponudu, ponuda neće biti valjana i Naručitelj će je odbiti.
Ako ponuda sadržava računsku pogrešku, Naručitelj će pozvati ponuditelja da u roku od 2 dana prihvati ispravak računske pogreške. Ukoliko ponuditelj u ostavljenom roku ne prihvati ispravak računske pogreške, ponuda neće biti valjana i Naručitelj će je odbiti.
 Ponude se uspoređuju na temelju cijene ponuda bez poreza na dodanu vrijednost. 
 Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
 Za odabir ponude dovoljna je jedna valjana ponuda, koja udovoljava svim zahtjevima i uvjetima iz poziva za dostavu ponuda.
Zapisnik potpisuju članovi stručnog povjerenstva, te se isti objavljuje zajedno s odlukom o odabiru odnosno odlukom o poništenju postupka jednostavne nabave.

Članak 15.
 Na osnovi rezultata pregleda i ocjene ponuda te kriterija za odabir ponude općinski načelnik donosi odluku o odabiru ili odluku o poništenju postupka jednostavne nabave u roku od 30 dana od isteka roka za dostavu ponuda. 
 Odluka o odabiru najmanje sadrži: podatke o javnom naručitelju, predmet nabave, procijenjenu vrijednost nabave, naziv ponuditelja čija je ponuda odabrana, razloge odabira te uputu o pravu na podnošenje prigovora.
Odluka o odabiru dostavlja se putem modula jednostavne nabave.
 Odluka o odabiru postaje izvršna:
1. istekom roka za podnošenje prigovora, ako prigovor nije podnesen
2. dostavom odluke o odabiru ponuditelju, ako prigovor ovim Pravilnikom nije dopušten
3. dostavom odluke o prigovoru kojom se obustavlja postupak po izjavljenom prigovoru ili odbacuje prigovor sukladno odredbama članka 18. stavka 1. točke 1. do 3. ovog Pravilnika.

Članak 16.
Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije
3. nije pristigla nijedna ponuda
4. je cijena svih ponuda jednaka ili veća od pragova jednostavne nabave
5. nakon pregleda i ocjene ponuda ne preostane nijedna valjana ponuda
6. je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva te isto nije u suprotnosti s pravilima iz članka 9. ovog Pravilnika 
7. ako je to potrebno radi zaštite javnog interesa.
Odluka o poništenju postupka jednostavne nabave najmanje sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja.
Odluka o poništenju postupka jednostavne nabave dostavlja se, odnosno objavljuje putem modula jednostavne nabave.

VI. PRIGOVOR
Članak 17. 
 U svrhu osiguranja pravne zaštite u postupcima jednostavne nabave čija je procijenjena vrijednost veća od 15.000,00 eura, ponuditelji imaju pravo prigovora. 
Prigovor se izjavljuje načelniku Općine Nova Kapela, u roku od 3 dana od dana objave odluke o odabiru ili odluke o poništenju.
 Izjavljivanje prigovora odgađa izdavanje narudžbenice ili sklapanje ugovora.


Članak 18.
Prigovor se dostavlja isključivo putem modula jednostavne nabave.
Prigovor mora sadržavati najmanje:
1. podatke o podnositelju prigovora
2. oznaku postupka jednostavne nabave (broj objave u EOJN RH)
3. odluku Naručitelja na koju se prigovor odnosi
4. kratko obrazloženje činjenica i navoda na kojima se prigovor temelji.
 Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će pozvati ponuditelja da u roku od 2 dana, otkloni nedostatak. Ako ponuditelj u ostavljenom roku ne otkloni nedostatak prigovor će se smatrati neurednim. 


Članak 19.
 U postupku odlučivanja o prigovoru načelnik Općine Nova Kapela može:
1. obustaviti postupak po izjavljenom prigovoru, ako podnositelj prigovora odustane od izjavljenog prigovora
2. odbaciti prigovor koji je nedopušten, nepravodoban, neuredan ili izjavljen od neovlaštene osobe
3. odbiti prigovor kao neosnovan
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
 Odluka o prigovoru dostavlja se podnositelju prigovora putem modula jednostavne nabave.
 Podnositelju prigovora ne pripada pravo na naknadu troškova u povodu izjavljenog prigovora.


VII. UGOVARANJE
Članak 20.
Odabranom ponuditelju izdaje se narudžbenica ili se s njim sklapa ugovor o nabavi u roku od 30 dana od izvršnosti odluke o odabiru. Narudžbenica odnosno ugovor moraju biti u skladu s uvjetima i zahtjevima iz poziva za dostavu ponuda.
 Narudžbenica se ne može izdati, odnosno ugovor sklopiti, do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana. 



VIII. PRIJELAZNE I ZAVRŠNE ODREDBE

Članak 21.
 Postupci jednostavne nabave započeti do dana stupanja na snagu ovog Pravilnika, dovršit će se prema odredbama Pravilnika o provedbi postupka jednostavne nabave (Službene novine Općine Nova Kapela br. 21/17, 3/25).
 Danom stupanja na snagu ovog Pravilnika prestaje važiti Pravilnika o provedbi postupka jednostavne nabave (Službene novine Općine Nova Kapela br. 21/17, 3/25).

Članak 22.
Ovaj Pravilnik objavit će se u „Službenim novinama Općine Nova Kapela, a stupa na snagu 1. rujna 2026. godine.
Ovaj Pravilnik objavit će se na mrežnoj stranici Općine Nova Kapela i u EOJN RH.


                                                                                                                                                                          

